b"\n_START_ARTICLE_\nGastronomia de Mong\xc3\xb2lia\n_START_PARAGRAPH_\nLa gastronomia de Mong\xc3\xb2lia (en mongol: \xd0\x9c\xd0\xbe\xd0\xbd\xd0\xb3\xd0\xbe\xd0\xbb\xd1\x8b\xd0\xbd \xd1\x85\xd0\xbe\xd0\xbe\xd0\xbb) consisteix principalment en l'\xc3\xbas de productes l\xc3\xa0ctics, carn i greixos d'origen animal. El plat rural m\xc3\xa9s com\xc3\xba empra la carn de molt\xc3\xb3 cuita. A les \xc3\xa0rees urbanes s\xc3\xb3n freq\xc3\xbcents els buuz, un tipus de dumplings cuinats al vapor farcits de carn._NEWLINE_El clima continental extrem que hi ha a Mong\xc3\xb2lia ha influ\xc3\xaft fortament en la dieta tradicional. L'\xc3\xbas de vegetals i esp\xc3\xa8cies \xc3\xa9s limitat i, a conseq\xc3\xbc\xc3\xa8ncia de la seva proximitat geogr\xc3\xa0fica i les relacions hist\xc3\xb2riques amb la Xina i R\xc3\xbassia, la gastronomia mongola ha rebut importants influ\xc3\xa8ncies d'aquests pa\xc3\xafsos. La cuina mongola dep\xc3\xa8n fortament de les estacions. Durant els mesos d'estiu, quan els animals produeixen llet, els aliments b\xc3\xa0sics s\xc3\xb3n els l\xc3\xa0ctics, mentre que durant l'hivern preval la carn, acompanyada de farines, arr\xc3\xb2s i patates._NEWLINE_Tradicionalment, els mongols classifiquen els menjars com a blancs (cagaan ide; per als l\xc3\xa0ctics); menjars grisos o marrons (bor idee; per a les carns) o cereals (guriltaj hool; aquesta \xc3\xbaltima categoria comen\xc3\xa7\xc3\xa0 a apar\xc3\xa8ixer cap a la d\xc3\xa8cada dels 70, primer en \xc3\xa0rees urbanes i m\xc3\xa9s tard a les rurals).\n_START_SECTION_\nCaracter\xc3\xadstiques\n_START_PARAGRAPH_\nEls n\xc3\xb2mades mongols, que generalment s\xc3\xb3n autosuficients, s'alimenten principalment de productes d'origen animal com ara bou, cavall, camell, iac, ovella, cabra i carn de ca\xc3\xa7a. Empren la carn cuinada, com a ingredient per a sopes, com a farciment per a dumplings (buuz, khuushuur, bansh, manti) o tamb\xc3\xa9 seca durant l'hivern (borts)._NEWLINE_La dieta mongola inclou una elevada proporci\xc3\xb3 de greixos d'origen animal, ja que ajuden a suportar els freds hiverns de la regi\xc3\xb3, amb temperatures de fins a 40 graus sota zero, i el dur treball f\xc3\xadsic. La llet i la nata s'empren per a elaborar tota mena de begudes, aix\xc3\xad com formatge i altres derivats l\xc3\xa0ctics._NEWLINE_En les zones rurals \xc3\xa9s possible trobar restaurants situats en iurtes al llarg de les carreteres i camins. Els mongols solen cuinar en cassoles de ferro o alumini situades damunt un petit foc alimentat per fusta o combustible d'origen animal a base de mat\xc3\xa8ria fecal assecada (argal).\n_START_SECTION_\nMenjars t\xc3\xadpics\n_START_PARAGRAPH_\nEl principal plat rural \xc3\xa9s el molt\xc3\xb3 cuit, sovint acompanyat d'altres ingredients. A les \xc3\xa0rees urbanes el principal plat s\xc3\xb3n els buuz, una esp\xc3\xa8cie de dumplings cuinats al vapor farcits de carn. Tamb\xc3\xa9 es mengen altres tipus de dumplings bullits en aigua com ara els bansh o manti, o fregits en greix de molt\xc3\xb3, com ara els khuushuur. _NEWLINE_En altres plats \xc3\xa9s freq\xc3\xbcent la combinaci\xc3\xb3 de la carn amb arr\xc3\xb2s o fideus en guisats (com ara el tsuivan o el budaatai huurga) o en sopes de fideus (guriltai shol). Malgrat que els dumplings s\xc3\xb3n sovint presentats com a plats t\xc3\xadpics mongols, alguns autors defensen que s\xc3\xb3n fruit de la important influ\xc3\xa8ncia de la Xina des de mitjan segle XX._NEWLINE_Els mongols tamb\xc3\xa9 cuinen a la pedra, tot i que sovint nom\xc3\xa9s en les festivitats especials. Aquest m\xc3\xa8tode s'empra per exemple en la preparaci\xc3\xb3 de trossos de xai introdu\xc3\xafts pr\xc3\xa8viament en un pot, com els que s'empren per al transport de la llet (khorkhog) o quan les pedres escalfades a foc viu pr\xc3\xa8viament s'introdueixen a l'abdomen d'una marmota o una cabra desossades (boodog)._NEWLINE_En quan als derivats l\xc3\xa0ctics, la llet se sol bullir per a separar la nata (\xc3\xb6r\xc3\xb6m); la llet desnatada que en resulta s'empra per a l'elaboraci\xc3\xb3 de formatge (byaslag), quallada (aaruul), iogurt, quefir, i licor de llet (shimiin arkhi)._NEWLINE_La beguda nacional \xc3\xa9s l'airag, que s'elabora amb llet fermentada d'egua, malgrat que la beguda m\xc3\xa9s consumida \xc3\xa9s el vodka - a conseq\xc3\xbc\xc3\xa8ncia de la influ\xc3\xa8ncia russa durant la Uni\xc3\xb3 Sovi\xc3\xa8tica-, concretament el destil\xc2\xb7lat per la marca nacional Chinggis (anomenada en honor a Genguis Khan), que ven prop d'un 30% del vodka al pa\xc3\xads. La beguda del dia a dia \xc3\xa9s el t\xc3\xa9 de llet salada (s\xc3\xbc\xc3\xbctei tsai), que es pot convertir en una sopa afegint-hi arr\xc3\xb2s, carn o bansh. _NEWLINE_L'ordi \xc3\xa9s for\xc3\xa7a popular a Mong\xc3\xb2lia, i es consumeix tant fregit com maltat. La farina que en resulta un cop m\xc3\xb2lt (gurgl d'arvain) es consumeix en forma de farinetes (consistents en llet i sucre) o barrejades en te. _NEWLINE_Els dol\xc3\xa7os mongols inclouen el boorstog, un tipus de galeta que es menja en ocasions especials."